## **Hvem utvikler langvarig, bekymringsfullt skolefravær?**

Bekymringsfullt skolefravær oppstår uavhengig av etnisitet, sosioøkonomisk bakgrunn, evnenivå og kjønn.

Bekymringsfullt skolefravær kan utvikle seg gradvis eller oppstå plutselig. Langvarig bekymringsfullt skolefravær kan oppstå i hele skoleforløpet, men har økt risiko ved skolestart, overganger, skolebytte, eller etter lengre ferier og sykefravær.

Elever som ikke ønsker/makter å dra på skolen kan ha vansker på flere nivåer:

* **Individ:** sårbarhet, traumer, psykiske eller fysiske lidelser, rusproblematikk, lærevansker, osv .
* **Familie:** konflikter i familien, manglende struktur, sykdom, manglende kommunikasjon, endringer i familiesituasjon, vold eller rusmisbruk, osv.
* **Sosialt**: utfordringer knyttet til venner/mangel på venner, mangel på tilhørighet, mobbing, osv.
* **Skole:** hyppige lærerbytter, høyt lærerfravær, manglende struktur og forutsigbarhet, dårlig klassemiljø, ikke tilpasset opplæring, osv.
* **I lokalmiljøet**: trender og holdninger til skole, nærmiljø med lite rom for annerledeshet, osv.
* **Samfunnsmessige og kulturelle forhold**: sterkt fokus på prestasjon, «generasjon perfekt», osv.

**Hva kan foresatte gjøre?**

Snakk med barnet og forsøk å forstå hva som er grunnen for fraværet eller at barnet uttrykker motstand mot å dra på skolen. Det er viktig at foresatte er tydelige på at det å gå på skolen er en plikt, og at man ikke kan bli værende hjemme. Ufarliggjør også å dra på skolen med f.eks hodepine, mageknipe, osv. Unngå at barnet har tilgang til fristende aktiviteter som TV, internett og digitale spill, dersom det er hjemme i skoletiden. Ta tidlig kontakt med skolen dersom dere begynner å oppleve at barnet ikke ønsker å dra på skolen. Dersom barnet viser tegn til angst eller depresjon er det viktig å få riktig helsehjelp. Ta også kontakt med lege dersom barnet ofte klager på diffuse plager, som vondt i magen, kvalme eller hodepine. Dersom foreldrene søker barnet fri over lengre perioder, er det foreldrenes ansvar at barnet får holde kontakt med klassekamerater og skolemiljø. Det kan bidra til å minske terskelen for å komme tilbake. Det er viktig at foreldrene er samkjørte i avgjørelsene og avtaler som blir gjort. Dette gjelder også for de elevene som har flere bopeler.

**Bekymringsfullt**

 **skolefravær**

oppfølging og samarbeid

**Informasjonsfolder**

**til foresatte og elever**





## **Forebygging av skolefravær**

Det fins en rekke beskyttelsesfaktorer mot bekymringsfullt skolefravær i skolen:

* Positive relasjoner mellom voksne og barn
* De voksnes evne til å lede klasse og grupper
* Godt samarbeid mellom skole og hjem
* Gode rutiner og holdninger til skolefravær
* Handlingsplaner ved et høyt fravær
* Tidlig involvering av andre instanser

Elevens utvikling og læring er målet for samarbeidet mellom hjem og skole, med fokus på den skolefaglige læringen, og den sosiale og personlige utviklingen. Foreldrene er en avgjørende ressurs i arbeidet for å skape et godt skolemiljø. Det gir en positiv effekt på trivsel og læring, når skole og hjem samarbeider og formidler de samme verdiene og positive forventningene til elevene.

## **Rett og plikt til grunnskoleopplæring**

[Opplæringsloven § 2-1](https://lovdata.no/dokument/NL/lov/1998-07-17-61/KAPITTEL_2#KAPITTEL_2)

## **Bekymringsfullt skolefravær**

Senja og Sørreisa kommune har valgt å bruke begrepet bekymringsfullt skolefravær om skolefravær som krever tiltak. Det finnes ingen nedre grense for hvor stort fraværet kan være før det kalles bekymringsfullt. Kearney (2008) har beskrevet ulike grader av skolevegringsatferd, slik at en lettere kan vurdere om det er pågående bekymringsfullt skolefravær:

1. Eleven møter opp på skolen etter press, men ber om å få slippe.

2. Gjentatt problematferd på morgenen (eller kvelden før), for å slippe gå på skolen.

3. Gjentatt forsentkomming på morgenen etterfulgt av fremmøte.

4. Eleven har periodevis fravær, eller fravær fra enkelttimer.

5. Gjentatt fravær eller fravær fra enkelttimer, blandet med fremmøte.

6. Eleven er helt borte fra skolen i perioder.

7. Eleven er borte fra skolen over en lengre periode.

**Dokumentert og udokumentert fravær**

En naturlig inndeling av skolefraværet kan være fravær med eller uten «gyldig grunn»

Et høyt fravær, uansett årsak, krever oppfølging fra skolen. Selv om årsaken er klart definert, vil mange elever trenge hjelp både faglig og sosialt. Det er også viktig å være klar over at barns helse henger nært sammen med deres psykososiale miljø, både på skolen, i familien og på fritiden. Hos elever med mye korttidsfravær, er det viktig å vurdere om det henger sammen med elevens skolesituasjon eller livssituasjonen for øvrig, selv om foreldre dokumenterer fraværet. De vanligste årsakene til fravær er skulk, skolevegring, diffuse plager (hodepine, smerter, «vondter») eller at eleven faktisk er syk og må være hjemme (Havik, 2018).

DOKUMENTERT FRAVÆR

er sykdom, innvilget permisjon eller fravær grunnet forhold eleven og foreldrene ikke rår over.

UDOKUMENTERT FRAVÆR

Dersom eleven har fravær uten foreldrenes viten og samtykke, vil det regnes som «udokumentert fravær». I tillegg regnes et hvert fravær som udokumentert inntil skolen har fått beskjed av foreldre om årsaken til fraværet og skolen har definert årsaken til fraværet som gyldig.